정조 0년
丙申六月初九日巳時。上御興政堂。大臣備局堂上引見入侍時。領議政金陽澤。左議政金尙喆。右議政鄭存謙。仁陽君李景祜。行司直蔡濟恭。行戶曹判書鄭弘淳。行吏曹判書徐命善。左參贊黃景源。行司直金漢耆。行副護軍張志恒。行副護軍李柱國。漢城左尹尹得養。行副護軍李漢膺。禮曹參判沈履之。行副司直徐有隣。漢城右尹金魯鎭。行副司直鄭一祥。執義鄭一曾。掌令柳榮鎭鄭宇淳。持平李濟萬趙德潤。司諫李在學。獻納李儒慶。正言姜。校理朴天衡。行都承旨徐浩修。假注書徐龍輔。事變假注書吳翰源。記注官金鳳顯。記事官朴祐源。以次進伏訖。陽澤曰。潦雨支離。聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。陽澤曰。雨水如是太過。今年農形。甚可憂悶矣。上曰。悶事。上曰。吏判方兼備局有司堂上之任乎。陽澤曰。然矣。都政不遠。而吏判勢難兼察。有司堂上之任。今姑許遞。何如。上曰。改差。可也。出榻敎陽澤曰。濟州監賑御史柳焵狀啓中。優老食物之需。儒武賞格之資。依前例請令監兵水使措備入送。而未幾聞國恤之報。蒼黃還朝。此等所請之物。當在無論中。置之。何如。上曰。依爲之。出擧條陽澤曰。魂殿入番宗室以下蔘䓀價米曾已折半減除。其餘則米木錢自前分排劃送。故頃日惠廳草記。以此陳稟。至有大臣次對時稟處之命。此是宗室以下饌物所入之資。有難全然廢却。就當初折半減除中。又減三分一。令惠廳磨鍊劃給。何如。上曰。依爲之。出擧條上曰。今春增廣漢城試。旣未出榜。則以其時封𦇯錄名。更爲設行則。何如。陽澤曰。臣等伏見昨日所下傳敎。而若如是則必無如是再赴之弊。且無亂雜之弊矣。上曰。蓋此科事。旣有先大王所覽之榜目。則不可廢却。而其時先大王。欲以庭試設行矣。今則監試旣已出榜。若以庭試設行。則監試無區處之道矣。大臣之意。何如。陽澤曰。其時先大王微意。欲以庭試設行。而聖意又如此。則監試以陳試例。付之式年似好。而合增式兩初試。竝設一會試。則初試之額數太多矣。尙喆曰。大科若以庭試設行。則監試移付式年之外。無他道理。而事甚苟艱矣。存謙曰。監試若付式年。則初試之額數太多。此甚難處矣。上曰。諸備堂亦陳所見焉。景祜曰。大科旣以庭試設行。則監試自然付之式年之外。無他道矣。濟恭曰。監試若付之式年。則初試爲兩次會試爲一次。此爲難處之端。大科若以庭試設行。則監試勢將罷榜之外。無他道理矣。不如更送京試官於各道。以增廣設行矣。弘淳曰。大科若以庭試設行。則監試勢將付之式年矣。命善曰。庭試旣是先大王遺意。而監試榜目。亦是先大王所覽者。則不可全然罷榜。付之式年之外。無他道矣。景源曰。臣意則監試之付諸式年。無所不可矣。得養曰。臣意則監試之付諸式年。事甚苟艱。不如以增廣設行矣。履之曰。以庭試設行。卽先大王遺意也。監試之不可罷榜。亦是先大王遺意故也。然則監試付之式年之外。無他道矣。有隣曰。大科旣以庭試設行。而監試亦難罷榜。則其勢自然付之於式年矣。魯鎭曰。大科則以先朝遺意。爲庭試甚好。監試則付之式年。無所不可矣。一祥曰。大科之以庭試設行。固是好矣。而監試之付諸式年。似甚苟艱矣。上曰。承宣之所見。何如。浩修曰。臣叔旣奏。臣亦無他所見矣。命善曰。新除授義興縣監沈命吉。雖以準朔於詞訟。姑未應講於守令。而臣矇不覺察。遽然照擬。至受天點。臣則惶恐待罪。義興縣監沈命吉。依例改差。何如。上曰。勿待罪。沈命吉。除講。可也。陽澤曰。今聞吏曹判書徐命善所奏。日昨政。義興縣監沈命吉。未經守令講。誤擬於守令望。得蒙恩點。政官以做錯引咎。至請改差命吉之職。而特敎除講。使之赴任。此係特恩。雖令赴任。格例所在。不可不飭。當該銓官推考。此後勿復襲謬之意。各別申飭。何如。上曰。依爲之。出擧條命善曰。聞今番冬至使將兼謝恩云。此則廟堂當爲知委。而正使。若無特敎。則銓曹惟當以大臣擬望。而不可不一番經稟。故敢達矣。上曰。以儀賓擬望可也。出擧條命善曰。都政不遠。貶坐已定。而佐郞兪彦鎬尹弘烈。草記申飭之後。尙無動靜。其在事體。誠甚未安。竝下義禁府推考。何如。上曰。依爲之。出擧條弘淳曰。長寧殿移奉後。祭享所用銀器。以尙方所在取送事。前已稟達。而更聞尙方所在。非器皿也。卽器皿之打造作銀者。臣有奏語不審之失。誠不勝惶恐矣。此銀旣是器皿所下者。更爲造成以送似好。故敢達。上曰。依爲之。出擧條一曾在學榮鎭宇淳濟萬德潤儒慶天衡啓曰。請文女按律處斷。措辭見上上曰。不允。又啓曰。請厚謙快正王法。其母依律處斷。措辭見上上曰。不允。又啓曰。請礪山府竄配罪人洪麟漢絶島置。措辭見上上曰。不允。又啓曰。請付處罪人申晦亟施遠竄之典。措辭見上上曰。不允。一曾在學榮鎭宇淳濟萬德潤儒慶啓曰。請聖國尙魯諸子亟施當律。措辭見上上曰。不允。一曾榮鎭宇淳濟萬德潤啓曰。請黑山島充軍罪人趙德昌。依律處斷。措辭見上上曰。不允。又啓曰。請大靜縣爲奴罪人金壽賢。依律處斷。措辭見上上曰。不允。又啓曰。請鏡城府定配罪人洪述海。依律處斷。措辭見上上曰。不允。又啓曰。請東萊府定配罪人元義孫。依律處斷。措辭見上上曰。不允。又啓曰。因山卜日。何等至重大至敬謹處。而罪人金曄。乃敢以羊刃等說。肆然及於奏御文字。殿下所以嚴斥之痛禁之者。可以見照燭奸狀。杜絶後弊之盛意。而及伏見該曹草記。則不過以詐不以實論。只是杖徒之律。失之太輕矣。請罪人金曄嚴刑島配。上曰。旣已發配。何必更爲拿來加刑乎。不允。在學儒慶啓曰。請充軍罪人趙德昌依律處斷。措辭見上上曰。不允。又啓曰。請南海縣圍籬安置罪人具庠。更令王府嚴鞫得情。快正王法。措辭見上上曰。不允。又啓曰。請大靜縣爲奴罪人金壽賢。更令王府拿鞫嚴問。依律處斷。措辭見上上曰。不允。在學啓曰。李沖本以無識之類。夤緣揆地。圖得荐剡。挾冊揚揚。無所顧忌者。固極放恣。而此猶渠之細節。惟其以厚賊爲妹壻。賣權鬻勢。同惡相濟。厚賊之擅弄威福而無不干預。厚賊之主張朝論而無不參聞。利之所在。其門如市。爲世指目。固已久矣。當此討厚賊之日。若論其黨。沖實爲首。請前洗馬李沖邊遠定配。上曰。定配。可也。又啓曰。南衙北寺。其限隔絶。我祖家法。尤爲截嚴。而以昨日所下傳敎見之。有中官申德龍請簡義州府尹洪龍漢之事。臣雖未知事實之如何。所請者何事。而中官之不有國法。敢生干囑外朝之計者。固極萬萬駭痛。而苟究其本。則是豈特中官之罪也哉。若使龍漢。平日律己。能有宦官宮妾不知名之操。則此言奚爲而至也。其爲淸朝之羞大矣。事端旣發。不可無規警之道。請副司直洪龍漢削職。上曰。臺臣之言。雖謂之不爲無據。可也。中官申德龍之招。有轉囑於醫官之說。而畢竟洪龍漢之許諾與否。未可知也。其在綜核之道。不可置之䵝昧。已命本道行査。所請不允。姑待結末。可也。在學所懷。臣有區區所懷。敢達矣。合辭之請。四朔于玆。而天聽尙邈。王法不行。一日二日。殆無異於循例傳啓者然。此雖群下誠淺辭拙之致。而論以國體。豈不大可寒心哉。惟彼厚賊之凶肚逆節。狼藉昭著。而尙逭顯戮。假息於覆載間者。古今天下。寧有是哉。若其陰嗾妖雲。乃是罪惡中一條件。則不必更待於罪人之就囚也審矣。日前諫長所謂使翔雲抵賴不服。則其將仍以容貸云者。誠切當語也。至於麟漢之深結厚賊。力沮代聽。眞是一而二。二而一者也。噫。當日國事之凜綴。至今思之。尙不覺骨靑而膽掉。則顧其負犯何如。關係何如也。目下所請。不過姑從末勘。而此猶靳持。其可曰國有法乎。向來庭請。實一國公共之論也。率百官討巨惡。是何等擧措。而一啓卽止。有欠誠實。且麟漢罪狀旣盡臚於啓辭中。而畢竟請勘不及於麟漢。臣誠莫曉其故。而竊爲大臣慨然也。一日靳允。有一日之憂。二日靳允。有二日之憂。伏望亟加聖思。竝降兪音焉。上曰。予所靳允。意各有在矣。儒慶曰。臣之不合於淸朝耳目之任。臣固自知。而恩數難孤。懲討又急。黽勉行公。已兩箇月矣。第念臣之所帶職名。卽前日之吏郞階梯。而一自官制改革之後。當品通淸之規。仍以廢却。如臣無似。亦得以濫竊。而今則吏郞旣復古制。納言通淸。亦當爲次第擧行之事。臣之除拜。雖在於官制未變通之前。到今晏然。非但有關廉隅。實有妨賢之嫌。決不可冒居是職。請命遞斥臣職。上曰。勿辭。亦勿退待。以上出擧條命退。諸臣以次退出。